Зи чэзу къыдэкIыгъуэ
«Iуащхьэмахуэ» журналым мы гъэм и ещанэ къыдэкIыгъуэр дунейм къытехьащ. Мыр и теплъэкIи зэхэлъыкIэкIи адрейхэм къащхьэщокI.
Журналым и редактор нэхъыщхьэу иджыблагъэ ягъэува Мыкъуэжь Анатолэщ зи фIыщIэр абы и теплъэкIэ зэхъуэкIыныгъэ зэригъуэтар.
КъыдэкIыгъуэр къызэIуех редактор нэхъыщхьэм щIэджыкIакIуэхэм зэрызахуигъазэ «Си лъэпкъэгъухэм я деж» усэмкIэ.
«ТекIуэныгъэм и махуэм ирихьэлIэу» Iыхьэм фыкъыщеджэнщ Къардэн Бубэ итха «Лъэмыж» рассказым, Тхьэгъэзит Зубер, Къагъырмэс Борис, Гъубжокъуэ Лиуан, КIэщт Мухьэз, Къэжэр Петр, Бицу Анатолэ, Уэрэзей Афлик, Мыкъуэжь Анатолэ сымэ я усэхэм.
«ЖьантIэ» Iыхьэм тетщ тхакIуэ Хьэх Сэфарбий и ныбжьыр илъэс 75-рэ зэрырикъуам теухуа тхыгъэ кIэщIрэ абы итха «Лъагъуэр гъуэгум хуокIуэ» романым щыщ пычыгъуэрэ.
А Iыхьэ дыдэм итщ усакIуэ Бещтокъуэ Хьэбас илъэс 70 зэрыхъуам ирихьэлIэу филологие щIэныгъэхэм я кандидат Хьэвжокъуэ Людмилэ усакIуэм и тхыгъэхэр щызэпкъриха «Сэ зэнзэныпсым и сурэт тхылъымпIэм псалъэкIэ щысщIынут» тхыгъэмрэ Бещтокъуэм и усэ гупрэ.
«Прозэ» Iыхьэм традзащ журналым куэд щIауэ щылажьэ Елгъэр Кашиф «Къэбэрдей-Балъкъэр Республикэм и цIыхубэ тхакIуэ» цIэ лъапIэр иджыблагъэ къызэрыфIащамкIэ зэрехъуэхъу псалъэхэмрэ абы итха «Лъагъуныгъэм и бзэ» повестымрэ.
«Адыгэ хэхэс литературэ» Iыхьэм щIэту журналым щIэх-щIэхыурэ тредзэ хэхэс гъащIэр натIэ зыхуэхъуа ди лъэпкъэгъухэм къахэкIа тхакIуэхэм я IэдакъэщIэкIхэр. Мы къыдэкIыгъуэм итщ Мысырым щыпсэуа тхакIуэ Юсеф ас-Сибаи теухуа тхыгъэ кIэщIрэ «ФитIнэ лъапсэ» романым щыщ Iыхьэрэ.
АдэкIэ «Литературэ щIэныгъэ. Критикэ» Iыхьэм фыкъыщеджэнщ филологие щIэныгъэхэм я доктор ТIымыжь Хьэмыщэ иджырей лъэпкъ прозэмрэ шэрджэс тхакIуэ Туаршы Аслъэн и романхэмрэ щатепсэлъыхь «Лъэхъэнэм и плъыфэхэр — зы тхакIуэм и еплъыкIэкIэ» лэжьыгъэм.
Урыс-Кавказ зауэр зэриухрэ илъэси 150-рэ щрикъум ирихьэлIэу тхыдэ щIэныгъэхэм я доктор Дзэмыхь Къасболэт итха «ХVIII-ХIХ лIэщIыгъуэхэм Къэбэрдейм иригъэкIуэкIа щхьэхуитщIыжакIуэ зауэр» тхыгъэр «Тхыдэ» Iыхьэм къыщывгъуэтынщ.
«Культурэ» Iыхьэм «IэщIагъэр лъэпкъым и фащэщ» псалъащхьэм щIэту къытрадзащ журналым и лэжьакIуэ НафIэдз Мухьэмэд Къэбэрдей-Балъкъэр Лъэпкъ музейм и унафэщI, тхыдэ щIэныгъэхэм я кандидат Накуэ Феликс зэрепсэлъар.
Мы Iыхьэ дыдэм тетщ Щоджэн Iэминат Налшык дэт Музыкэ театрым и артисткэ пашэхэм ящыщ Мэз Джульеттэ триухуа «Дахагъэм къыхуигъэщIа» тхыгъэр.
«Анэдэлъхубзэ» Iыхьэм къытрадзащ анэдэлъхубзэр хъумэным теухуауэ Къэрмокъуэ Хьэмид итха «Ди зэхуэдэ къалэн» тхыгъэр.
«IуэрыIуатэ» Iыхьэм къыщывгъуэтынщ нарт Бэдынокъуэ и хъыбархэм ящыщ зыбжанэ.
«ЩIэблэ» Iыхьэм итщ тхакIуэ ныбжьыщIэ КIарэ Альбинэ итха «Къулей сыхъуну сыхуейщ» рассказыр.
«ТхылъыщIэ» Iыхьэм традзащ усакIуэ Къаныкъуэ Заринэ теухуауэ Нало Заур итхауэ щыта «Псэрыусэ» тхыгъэр, Къаныкъуэм иджыблагъэ «Эльбрус» тедзапIэм къыщыдигъэкIа «Адыгэ хьэблэ» усэ тхылъыщIэм итхэм ящыщ зы гуп.
«Дэ къытхуатх» Iыхьэм итщ Ержыб Аслъэн нэ дохутыр АфIэунэ Анатолэ и лэжьыгъэм щытепсэлъыхь «Дохутыр Iэзэщ. Ныбжьэгъу пэжщ» тхыгъэр.
Абзуан Пщымахуэ
